google/wiki40b huggingface dataset:
Ο άνθρωπος που ήξερε πολλά

Υπόθεση

Ένα ζευγάρι Άγγλων τουριστών ταξιδεύει στην Ελβετία με τη μικρή τους κόρη. Μπροστά τους δολοφονείται ένας Γάλλος κατάσκοπος και πριν ξεψυχήσει εκμυστηρεύεται στον σύζυγο ένα σχέδιο δολοφονίας ενός ξένου διπλωμάτη κατά τη διάρκεια ταξιδιού του στο Λονδίνο. Η οικογένεια επιστρέφει στο Λονδίνο υπό την απειλή των κατασκόπων που σχεδιάζουν τη δολοφονία. Εκεί τους απαγάγουν την κόρη τους προκειμένου να μην αποκαλύψουν στην αστυνομία τα σχέδιά τους. Στην προσπάθειά τους να αναζητήσουν τους απαγωγείς εντοπίζουν το κρησφύγετό τους σε μια εκκλησία. Η σύζυγος τρέχει στο Άλμπερτ Χωλ όπου επρόκειτο να γίνει η απόπειρα δολοφονίας. Η κραυγή της αποτρέπει την τελευταία στιγμή τη δολοφονία στη διάρκεια μιας συναυλίας. Η δολοφονία θα γινόταν κατά τη διάρκεια μιας καντάτας τη στιγμή ακριβώς που θα έπαιζαν για μόνη φορά τα κύμβαλα. Μετά από ανταλλαγή πυροβολισμών η γυναίκα σκοτώνει τον δολοφόνο. Η αστυνομία πολιορκεί το κρησφύγετο των απαγωγέων και απελευθερώνει το κοριτσάκι.

Πηγή έμπνευσης

Η επιλογή της έναρξης της ταινίας στο Σαιν Μόριτς οφείλεται στην περίοδο που ο σκηνοθέτης με τη σύζυγό του πέρασαν μήνα του μέλιτος.
Ως προς το τελικό μέρος της ταινίας, την πολιορκία του κρησφύγετου των απαγωγέων, βασίζεται σε ένα αληθινό γεγονός που συνέβη το 1910,γνωστό ως ‘’πολιορκία της οδού Σίντνεϊ’’: Ρώσοι αναρχικοί είχαν οχυρωθεί σε ένα σπίτι και η αστυνομία με την βοήθεια του στρατού και του πυροβολικού, το πολιόρκησε. Παρών ήταν και ο Ουίστον Τσώρτσιλ ως αρχηγός της αστυνομίας.

Παρατηρήσεις

Η Βρετανική λογοκρισία ήταν αντίθετη στην παρουσίαση της αστυνομίας ως ένοπλης, διότι η αγγλική αστυνομία δεν είναι ένοπλη. Αλλά κι αυτό καθ΄αυτό το επεισόδιο της ταινίας προκαλούσε ενστάσεις αφού αποτελούσε μελανή σελίδα της αστυνομίας. Τελικά η λογοκρισία δέχθηκε να εμφανίζονται οι αστυνομικοί με όπλα αρκεί να εμφανίζονταν πως ήταν παλιά κι από μαγαζί με αντίκες.
Η ταινία αυτή όχι τόσο άρτια σκηνοθετικά  φέρει πρώιμα τα χιτσκοκικά σκηνοθετικά χαρακτηριστικά: η εμπλοκή σε μια απρόσμενη και θανάσιμη απειλητική κατάσταση των βασικών ηρώων, η απαγορευμένη γνώση, ο υποβλητικός χώρος του θεάτρου.

Η αμερικάνικη εκδοχή της ταινίας

Η ταινία γυρίστηκε σε δεύτερη εκδοχή το 1956 με τίτλο Ο Άνθρωπος που Γνώριζε Πολλά. Η εμπορική επιτυχία της πρώτης έκδοσης ήταν το κίνητρο να γυρίσει ξανά την ταινία. Η καίρια διαφορά ανάμεσα στην πρώτη και τη δεύτερη, είναι πως στην αγγλική βερσιόν του 1934 ο σύζυγος παραμένει φυλακισμένος και η ηρωίδα βρίσκεται μόνη στο Άλμπερτ Χωλ μέχρι το τέλος. Άλλες διαφορές ανάμεσα στην πρώτη και στην δεύτερη εκδοχή είναι: η δεύτερη ξεκινά από το Μαρόκο, ενώ στο τέλος της δεν υπάρχει η σύγκρουση με την αστυνομία, αλλά ο χώρος είναι το κτίριο μιας πρεσβείας. Επίσης στην δεύτερη εκδοχή το ζευγάρι από κοινού θα σπεύσει να σώσει τον πρέσβη στην αίθουσα συναυλιών. Η ταινία έγινε γνωστή για το τραγούδι της Ντόρις Ντέι ‘’Que sera sera’’
Εμμανουήλ Λαδόπουλος

Βιογραφικά στοιχεία

Γεννήθηκε στη Σύρο. Ήταν γιος του Ελπιδοφόρου Λαδόπουλου, εμπόρου και τραπεζίτη με καταγωγή από την Μακεδονία, και είχε άλλα τέσσερα αδέλφια, τον Κωνσταντίνο, τον Αθανάσιο, βουλευτή, την Ιφιγένεια, σύζυγο του Θεόδωρου Πετροκόκκινου, και τον Αριστοτέλη Λαδόπουλο. Υπήρξε διδάκτωρ της Νομικής Σχολής. Το 1895 μαζί με τα αδέλφια του ίδρυσαν στην Ερμούπολη κλωστουφαντουργείο με την επωνυμία Αδελφοί Λαδόπουλοι. Εκείνη την εποχή το εργοστάσιό του θεωρείτο από τα αντιπροσωπευτικότερα του είδους του. 
Ήταν παντρεμένος με την Μαρία Τσιροπινά, κόρη του Κωνσταντίνου Τσιροπινά, δημάρχου Ερμούπολης και βουλευτή, και είχαν αποκτήσει τον Έλπι Λαδόπουλο, βιομήχανο.

Πολιτική σταδιοδρομία

Ασχολήθηκε με την πολιτική εκλεγόμενος πολλές φορές βουλευτής Κυκλάδων (το 1910, 1915 και 1920).  Στις κυβερνήσεις Στράτου, Πρωτοπαπαδάκη και Ευταξία χρημάτισε υπουργός Οικονομικών.
Φραγκίσκος Αδόλφος του Άνχαλτ-Μπέρνμπουρκ-Σάουμμπουρκ-Χόυμ

Βιογραφία

Ήταν ο τρίτος γιος του Βίκτωρα Α΄ πρίγκιπα του Άνχαλτ-Μπέρνμπουρκ-Σάουμπουρκ-Χόυμ και της Καρλόττας-Λουίζας, κόρης του Γουλιέλμου-Μαυρικίου κόμη του Ίζενμπουρκ-Μπύντιγκεν-Μπίρσταϊν.
Το 1784 απεβίωσε στο Ζάαλε σε ηλικία 60 ετών.
Νίκος Χουντής

Πολιτική σταδιοδρομία

Ήταν ευρωβουλευτής με τον ΣΥΡΙΖΑ από το 2009 ως το 2014. Στις ευρωεκλογές του 2014 ήταν πάλι υποψήφιος και βγήκε δεύτερος επιλαχών λαμβάνοντας 133.307 σταυρούς.
Στις εκλογές του Ιανουαρίου του 2015 εξελέγη βουλευτής στη Β' Αθηνών με τον ΣΥΡΙΖΑ. Στην πρώτη κυβέρνηση Τσίπρα ήταν Αναπληρωτής υπουργός Εξωτερικών για Θέματα Ευρωπαϊκών υποθέσεων. Διαφώνησε με το τρίτο μνημόνιο και παραιτήθηκε από το αξίωμα αυτό στις 13 Ιουλίου του 2015. Τη θέση του κατέλαβε η Σία Αναγνωστοπούλου. Την ίδια ημέρα παραιτήθηκε και από βουλευτής και έγινε ευρωβουλευτής, καθώς παραιτήθηκε ο Μανώλης Γλέζος. Την έδρα του στη Βουλή κατέλαβε ο Γιώργος Κυρίτσης.
Τον Αύγουστο του 2015 προσχώρησε στη Λαϊκή Ενότητα. Στις ευρωεκλογές του 2019 ήταν ξανά υποψήφιος ευρωβουλευτής.
Χαρίδημος Χατζηχάρος

Βιογραφικά στοιχεία

Ο Χαρίδημος Χατζηχάρος γεννήθηκε στην Αθηένου το 1890. Ήταν γεωργός και συνδικαλιστής. Διετέλεσε γενικός γραμματέας της Παναγροτικής Ένωσης Κύπρου την περίοδο 1942-1947.
Απεβίωσε το 1974.

Πολιτική διαδρομή

Την περίοδο 1930-1932 διετέλεσε Δήμαρχος Αθηένου.
Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Λευκωσίας με το Πατριωτικό Μέτωπο για την περίοδο 1960-1970. Μετά τη διάλυση του Πατριωτικού Μετώπου το 1969 συνέχισε ως ανεξάρτητος.
Κέιλιν Λούκας

Κολλεγιακή καριέρα

Ο Κέιλιν Λούκας εισήχθη το 2007 στο Πανεπιστήμιο "Μίτσιγκαν Στέιτ", με τη μπασκετική ομάδα του οποίου (Μίτσιγκαν Στέιτ Σπάρτανς) αγωνίστηκε στο Κολλεγιακό Πρωτάθλημα.
Αποφοίτησε από το Πανεπιστήμιο του Μίτσιγκαν το 2011, σε ηλικία 22 ετών.

Επαγγελματική καριέρα

Ο Κέιλιν Λούκας συμμετείχε στα Ντραφτς του ΝΒΑ το 2011, χωρίς ωστόσο να καταφέρει να διακριθεί.
Τον Ιούλιο του 2011 ταξίδεψε στην Ελλάδα για λογαριασμό του Ολυμπιακού Πειραιώς, με τον οποίο υπέγραψε το πρώτο επαγγελματικό συμβόλαιο της καριέρας του. Στους "ερυθρόλευκους" ωστόσο δεν κατάφερε να διακριθεί, με αποτέλεσμα να μείνει ελεύθερος από την ομάδα λίγους μήνες μετά την υπογραφή του συμβολαίου του.
Τον Ιανουάριο του 2012, ο Λούκας υπέγραψε εξάμηνο συμβόλαιο συνεργασίας με την τουρκική Μπάνβιτ, το οποίο και ανανέωσε το καλοκαίρι του ίδιου έτους.
Στις 27 Σεπτεμβρίου του 2013, ο Λούκας υπέγραψε συμβόλαιο συνεργασίας με τους Σικάγο Μπουλς, από τους οποίους ωστόσο έμεινε ελεύθερος λίγες μέρες αργότερα.
Το Νοέμβριο του 2013 επέστρεψε στην Αμερική και μετεγγράφη στην Αϊόβα Ένερτζι, στην οποία παραμένει μέχρι και σήμερα.
Ελπήνωρ

Στην Οδύσσεια

Ο Ελπήνορας δεν διακρινόταν για τη δύναμη ή την ευφυία του, ωστόσο επέζησε του Τρωικού Πολέμου. Μεταμορφώθηκε από την Κίρκη σε γουρούνι, αλλά, όπως και οι άλλοι σύντροφοι του Οδυσσέα, επαναφέρθηκε στην ανθρώπινη μορφή του. Την παραμονή της αναχωρήσεώς τους από το νησί της Κίρκης, όταν όλοι συγκεντρώθηκαν και «το γλέντησαν», ο Ελπήνορας, μεθυσμένος, αποκοιμήθηκε στη στέγη του ανακτόρου της Κίρκης. Το πρωί, όταν τον φώναξαν για να φύγουν, εκείνος ξύπνησε, αλλά ξεχνώντας ότι βρισκόταν στην οροφή, έπεσε κάτω από ψηλά και σκοτώθηκε. Οι άλλοι δεν το πρόσεξαν και απέπλευσαν.
Ο Οδυσσέας τον συνάντησε όταν επισκέφθηκε τον Άδη, και μάλιστα ήταν ο πρώτος που συνάντησε στον κάτω κόσμο. Εκεί ο Ελπήνορας του υπενθύμισε ότι του όφειλε μια κανονική κηδεία, οπότε επιστρέφοντας ο Οδυσσέας στον επάνω κόσμο εκπλήρωσε την υποχρέωσή του: επέστρεψε στην Αιαία, έκαψε τη σορό του Ελπήνορα και μετά την έθαψε μαζί με την πανοπλία του, σημαδεύοντας τον τάφο με ένα κουπί του πλοίου του.
Ο θάνατος του Ελπήνορα από δυστύχημα εξ απροσεξίας είναι χαρακτηριστικό παράδειγμα και επιστέγασμα της απερίσκεπτης συμπεριφοράς των συντρόφων του Οδυσσέα σε όλο το έπος, συμπεριφορά που έρχεται σε αντίθεση με την παροιμιώδη εξυπνάδα του ίδιου του Οδυσσέα, η οποία έτσι τονίζεται περισσότερο.

Άλλες αναφορές στην αρχαιότητα

Στο Λάτιο υπήρχε ένας τάφος τον οποίο θεωρούσαν ως μνήμα του Ελπήνορα.
Πιθανολογείται ότι η ιστορία του Ευτύχου, που αναφέρεται στις Πράξεις των Αποστόλων, έχει βασιστεί σε αυτή του Ελπήνορα.

Στη σύγχρονη λογοτεχνία

Ο χαρακτήρας του Ελπήνορα έχει εμφανιστεί ή εμπνεύσει έργα πολλών Ελλήνων και ξένων λογοτεχνών, όπως οι Έζρα Πάουντ, Ζαν Ζιρωντού, Τζέιμς Τζόυς, Γιώργος Σεφέρης, Γιάννης Ρίτσος και Τάκης Σινόπουλος.
Νέο Αγρίδιο Αιτωλοακαρνανίας

Γεωγραφία - Ιστορία

Το Νέο Αγρίδι βρίσκεται στην κοιλάδα του ποταμού Ίναχου, που είναι παραπόταμος του Αχελώου, Β. - ΒΔ. του Αγρινίου σε απόσταση 60 χλμ. από αυτήν. Είναι κτισμένο κοντά στην επαρχιακή οδό Πατιοπούλου - Χαλκιόπουλου, ανάμεσα στα χωριά Άγιος Νικόλαος, Γραμματσούλι και Σκατζόκαμπος. Ως οικισμός αναγνωρίστηκε για πρώτη φορά το 1961 και προσαρτήθηκε στην ήδη υπάρχουσα κοινότητα Αγριδίου.

Το Αγρίδι

Ο ιστορικός οικισμός της περιοχής είναι το Αγρίδι, που βρίσκεται 3 χλμ. δυτικά του Νέου Αγριδίου. Αυτό είναι το χωριό που αναφέρεται, την περίοδο της Τουρκοκρατίας, μεταξύ των χωριών του Βάλτου. Μετά την Επανάσταση του 1821 και τη λήξη των συγκρούσεων, το 1828, υπήρξε ερήμωση από κατοίκους της περιοχής. Στην απογραφή και διανομή χρηματικής βοήθειας που έκανε τότε ο Καποδίστριας το χωριό αναφέρεται με πληθυσμό 18 κατοίκους. Το 1836 καταγράφεται στον τότε Δήμο Ιδομένης της επαρχίας Βάλτου. Με το ΦΕΚ 261Α - 31/08/1912 αποσπάται από το δήμο Θυάμου και ορίζεται έδρα της νεοϊδρυθήσης κοινότητας Αγριδίου. Το 1991 ο οικισμός Αγρίδι καταργείται και προσαρτάται στον οικισμό Νέο Αγρίδιο (επίσημα Νέον Αγρίδιον) της κοινότητας Αγριδίου.
Ανδρέας Γαρύφαλλος

Οικογένεια

Αδέλφια του ήταν οι Στέλιος, ποδοσφαιριστής και υδατοσφαιριστής, ο Γιώτης, διεθνήςς ποδοσφαιριστής, και η Μαρίκα. Ο πρώτος του γάμος ήταν με την Ελένη, με την οποία και απέκτησαν τον Γιάννη, διεθνή υδατοσφαιριστής.  Η σύντροφός του ώς το τέλος της ζωής του ήταν η Χρύσα, με την οποία και απέκτησαν την κόρη τους Μαρίνα.

Αθλητική καριέρα

Αρχικά ξεκίνησε από το κολυμβητικό τμήμα του Εθνικού κι έπειτα μεταπήδησε στην υδατοσφαίριση. Έπαιξε πρώτη φορά στην Α΄ομάδα του Εθνικού το 1947 σε αγώνα πρωταθλήματος εναντίον του Ν.Ο. Πειραιώς. Με τον Εθνικό κατέκτησε 22 πρωταθλήματα Ελλάδος, συνεχόμενα από το 1947 έως το 1968, κι έξι κύπελλα Ελλάδος από το 1953 συνεχόμενα έως το 1958.
Με την Εθνική ομάδα έπαιξε πρώτη φορά στις 10 Σεπτεμβρίου 1949 σε αγώνα με την Ιταλία στην Αθήνα όπου οι Ιταλοί νίκησαν με 3-2. Με την εθνική ενόπλων ήταν δύο φορές παγκόσμιος πρωταθλητής. Στους Ολυμπιακούς αγώνες του 1968 ήταν παίκτης και προπονητής της εθνικής ομάδας. Το 1958 ήταν σημαιοφόρος της εθνικής στο Πανευρωπαϊκό πρωτάθλημα κολύμβησης.
Το 1964 τιμήθηκε από Ελληνικό Υπουργείο εθνικής άμυνας με το μετάλλιο ήθους και αθλητικής αξίας.

Προπονητική καριέρα

Σαν προπονητής εργάστηκε στις ομάδες του Εθνικού (1997-1998), Παναθηναϊκού, ΝΟ Κέρκυρας (1987-1988), Άρη Θεσσαλονίκης (1985-1986), ΝΟ Χίου, Ηρακλή Θεσσαλονίκης (1996-1997) και στις εθνικές ομάδες αντρών, (το 1968 και 1973-1982) και Νέων. Με τις εθνικές ομάδες συμμετείχε σε 5 Ολυμπιακούς αγώνες, 5 παγκόσμια και 6 Πανευρωπαϊκά πρωταθλήματα. 
Με την εθνική νέων έχει κατακτήσει κι ένα αργυρό μετάλλιο το 1992. Στους Μεσογειακούς του 1967 κατέκτησε με την εθνική το χάλκινο μετάλλιο. Το χάλκινο είχε κατακτήσει σαν προπονητής της εθνικής και στο Πανευρωπαϊκό του 1981.
Σαν προπονητής του Άρη ήταν φιναλίστ στον τελικό  κυπέλλου το 1985.
Ηλιοκώμη Σερρών

Γεωγραφία - Αξιοθέατα

Η Ηλιοκώμη βρίσκεται στα νοτιοανατολικά όρια με την Περιφερειακή Ενότητα Δράμας, στους βόρειους πρόποδες του όρους Παγγαίου. Απέχει 12 χλμ. ΒΑ. από το Ροδολίβος, 50 χλμ. Α.-ΝΑ. από τις Σέρρες και 25,5 χλμ. ΝΔ.-Ν. από τη Δράμα. Δυτικά του χωριού περνάει η επαρχιακή οδός Δράμας - Πρώτης και είναι κτισμένο ανάμεσα στη Νέα Μπάφρα (ΒΔ.), Κορμίστα (ΒΑ.), Πρώτη (ΝΔ.) με τα οποία αποτελούν την ευρύτερη περιοχή της ιστορικής Ιεράς Μονής Παναγίας Εικοσιφοίνισσας. Η μονή ιδρύθηκε τον 8ο αιώνα και αποτελεί σημαντικό θρησκευτικό αξιοθέατο. Άλλα αξιοθέατα είναι τα  δύο κτίρια της παλαιάς αποθήκης και του δημοτικού σχολείου καθώς και ο ενδιάμεσος σε αυτά χώρος "Χιονίστρα" που έχουν χαρακτηριστεί ως ιστορικά διατηρητέα μνημεία

Ιστορία

Στην περιοχή υπάρχουν ευρήματα κατοίκησής της από την αρχαιότητα και πιθανολογείται ότι η Ηλιοκώμη υπήρξε σημαντική κωμόπολη. Αρχικά κατοικήθηκε από το Θρακική φυλή των Ζαιελέων, ονομαζόταν Σιροπαίονες και βρισκόταν γύρω από τον σημερινό οικισμό μέχρι την αγροτική τοποθεσία "Μεϊβαλίκια", όπου υπάρχουν ερείπια, πήλινες νεροσωλήνες, κιούγκια κ.α. Από 479 π.Χ. άρχισαν να μετακινούνται οι πρώτοι Μακεδόνες τη Βισαλτία Nιγρίτας ενώ ο  μεγάλος όγκος τους εγκαταστάθηκε το 339 π.Χ. την εποχή του Φιλίππου του Β’. 
Την περίοδο της τουρκοκρατίας οι κάτοικοί του ήταν Τούρκοι οι οποίοι μετά την απελευθέρωση το 1913 έφυγαν, ενώ το 1914 εγκαταστάθηκαν πρόσφυγες από την Ανατολική Θράκη, ενώ το 1924 Έλληνες από τη Μπάφρα της Μικράς Ασίας.

Ονομασία - Διοικητικά

Το χωριό αναφέρεται επίσημα το 1961 στο ΦΕΚ 2Α - 04/01/1920 με το όνομα Τσερέπλιανη να προσαρτάται στην τότε κοινότητα Κορμίστης. Το 1934 με το ΦΕΚ 294Α - 06/09/1934 μετονομάστηκε σε Ηλιοκώμη. Σύμφωνα με το σχέδιο Καλλικράτης μαζί με τη Συμβολή αποτελούν την Τοπική Κοινότητα Ηλιοκώμης που υπάγεται στη Δημοτική Ενότητα Κορμίστας του Δήμου Αμφίπολης και σύμφωνα με την απογραφή του 2011 έχει πληθυσμό 342 κατοίκους.
Κύπελλο Ελλάδας καλαθοσφαίρισης ανδρών 1978-1979

To Κύπελλο Ελλάδος καλαθοσφαίρισης ανδρών 1978-79 ξεκίνησε με τους αγώνες της πρώτης φάσης, τους οποίους διοργάνωσαν οι τοπικές ενώσεις και μετείχαν εκατοντάδες σύλλογοι των τοπικών πρωταθλημάτων. Η Ελληνική Ομοσπονδία Καλαθοσφαίρισης ανέλαβε τη διοργάνωση από τη Β΄ φάση, στην οποία εντάχθηκαν και οι ομάδες της Β΄ Εθνικής, αλλά έγινε ξεχωριστή κλήρωση για τις ομάδες του βόρειου και του νότιου ομίλου, όπως και στην Γ΄ φάση (των 32), όπου μετείχαν και οι ομάδες της Α΄ Εθνικής. Από τη Δ΄ φαση (των 16) η κλήρωση έγινε πανελλήνια. Ο τελικός διεξήχθη στις 2 Ιουνίου 1979 στο Παναθηναϊκό Στάδιο, με αντιπάλους τον Παναθηναϊκό και τον Ολυμπιακό Πειραιώς. Το κύπελλο Ελλάδος κατέκτησε ο Παναθηναϊκός για πρώτη φορά στην ιστορία της διοργάνωσης.

Α΄ φάση

Την πρώτη φάση διοργάνωσαν οι τοπικές ενώσεις και μετείχαν εκατοντάδες ομάδες.
Ιερός Ναός Αγίου Ιωάννου του Προδρόμου (Κάντανος Σελίνου)

Ο Ιερός Ναός Αγίου Ιωάννου του Προδρόμου (Κάντανος Σελίνου). Στον οικισμό Τραχινιάκο, δυτικά της Καντάνου, βρίσκεται ο βυζαντινός ναός του Αγίου Ιωάννη του Προδρόμου. Σύμφωνα με σωζόμενη επιγραφή, ο ναός ανακαινίστηκε το 1328-1329 από τις τρεις γενεές της οικογένειας των Τραχινιάκων, που, όπως φαίνεται, ήταν και οι πρώτοι κάτοικοι του οικισμού. Είναι τοιχογραφημένος και στην τοιχοδομία του έχουν ενσωματωθεί δομικά υλικά από παλαιότερους ναούς. Σύμφωνα με τον Gerola, στις αρχές του 19ου αι. ο ναός είχε κτιστό τέμπλο.
Γεώργιος του Μπρούνσβικ

Βιογραφία

Ήταν ο 5ος γιος του Γουλιέλμου πρίγκιπα του Λύνεμπουργκ (Lüneburg) και της Δωροθέας Ολδενβούργου, κόρης του Χριστιανού Γ΄ βασιλιά της Δανίας. Όταν οι σύμβουλοι του πατέρα του, που κατά τα τελευταία έτη του υπέφερε από παραφροσύνη, κακοδιαχειριζόταν τα κτήματα, ανέλαβε αντιβασιλιάς.
Το 1634, με το θάνατο του Φρειδερίκου-Ούλριχ, εξέλιπε ο κύριος κλάδος των Γουέλφων και ο μεσαίος και ο νεότερος κλάδος αναδιένειμαν τις γαίες του Οίκου των Γουέλφων το επόμενο έτος. Από το νεότερο κλάδο, οι δύο μεγαλύτεροι αδελφοί του είχαν αποβιώσει και ο 4ος είχε εκκλησιαστικό αξίωμα. Ο 3ος αδελφός του Αύγουστος έλαβε το πριγκιπάτο του Λύνεμπουργκ (Lüneburg) και ο Γεώργιος έλαβε το πριγκιπάτο του Κάλενμπεργκ (Calenberg). Μετέθεσε την κατοικία του στο Ανόβερο (Hannover), όπου έθεσε τα θεμέλια του ανακτόρου Λάινε (Leine schloss). Απεβίωσε στο Χιλντεσχάιμ (Hildesheim) το 1641 και τον διαδέχθηκε ο πρωτότοκος γιος του Χριστιανός-Λουδοβίκος.
Κολοκυθόπιτα

Η κολοκυθόπιτα είναι ελληνική πίτα που παρασκευάζεται από φύλλο κρούστας και γεμίζεται με γέμιση που αποτελείται κυρίως από κολοκύθια και φέτα. Η κολοκυθόπιτα τρώγεται κυρίως ως σνακ ή ορεκτικό.
Πέτρος του Κονς

Βιογραφία

Ήταν ο πρωτότοκος γιος τού Ροβέρτου κυρίου τού Σαμπινιέλ και της (2ης συζύγου του) Ματίλντας του Μεάν, κόρης τού Φιλίππου ντε Μεάν συρ Υέβρ. Ο πατέρας του ήταν αδελφός τού Πέτρου κυρίου τού Κουρτεναί, συζύγου της Γιολάντας Λατίνας αυτοκράτειρας της Κωνσταντινούπολης.
Από τους γονείς του κληρονόμησε τα κάστρα Κονς-αν-Ους και Μεάν-συρ-Υέβρ. Το 1248 έπλευσε μαζί με τον Λουδοβίκο Θ΄ της Γαλλίας (γιο τού 2ου εξαδέλφου του Λουδοβίκου Η΄) από το Αίγκ-Μορτ στην Αίγυπτο για να πολεμήσει στην Ζ΄ Σταυροφορία, κατά την οποία απεβίωσε.
Οι περισσότεροι ιστορικοί πιστεύουν ότι σκοτώθηκε στη μάχη για την πόλη Αλ Μανσούρα στις 8 Φεβρουαρίου 1250. Την ημέρα αυτή ο Ροβέρτος Α΄ κόμης τού Αρτουά (αδελφός τού Λουδοβίκου Θ΄) οδήγησε την εμπροσθοφυλακή των Σταυροφόρων σε μία αυθόρμητη επίθεση στην πόλη. Η εμπροσθοφυλακή πιάστηκε σε παγίδα των Μαμελούκων και όλοι οι επιτιθέμενοι σκοτώθηκαν. Πάντως ο χρονικογράφος Ζαν ντε Ζουανβίλ αναφέρει ότι ο Πέτρος απεβίωσε πιο πριν: μετά από την κατάκτηση τού Αιγυπτιακού λιμανιού της Δαμιέττας τον Ιούνιο τού 1249, ένα μεγάλο μέρος τού σταυροφορικού στρατού στρατοπέδευσε έξω από τα τείχη της πόλης, ώσπου να ετοιμαστεί για να βαδίσει στην Αλ Μανσούρα το φθινόπωρο. Τότε ο σουλτάνος της Αιγύπτου πρόσφερε ως αμοιβή ένα χρυσό νόμισμα για κάθε κεφάλι Σταυροφόρου. Έτσι κατά τη νύκτα οι Σαρακηνοί εισήλθαν λάθρα στο στρατόπεδο των Σταυροφόρων, σκότωσαν Σταυροφόρους μέσα στις σκηνές τους και έκοψαν τα κεφάλια τους. Σύμφωνα με τον Ζουανβίλ, ο Πέτρος των Κουρτεναί ήταν το θύμα μίας τέτοιας επίθεσης. Όμως ο Ζουανβίλ μάλλον έκανε λάθος, είτε διότι έγραψε τη χρονογραφία του δεκαετίες μετά το γεγονός, είτε διότι ο Πέτρος των Κουρτεναί αναφέρεται δύο φορές ακόμη μετά στο χρονικό, σε σχέση με τη μάχη της Αλ Μανσούρα.
Liege Lord

Βιογραφία

Οι Liege Lord δημιουργήθηκαν αρχικά ως συγκρότημα διασκευών στους Judas Priest με την ονομασία Deceiver, αλλάζοντας το όνομα τους το 1983. Το συγκρότημα υπέγραψε στην γαλλική δισκογραφική εταιρεία "Black Dragon Records", η οποία ανέβασε την δημοτικότητα τους στην Ευρώπη μετα την ηχογράφηση του ντέμο ΕΡ τους. Στην σύνθεση του συγκροτήματος εντάχθηκε ο κιθαρίστας Πιτ ΜακΚάρθι και η "Black Dragon" κυκλοφόρησε το πρώτο τους άλμπουμ με τίτλο "Freedom's Rise", στις 12 Μαρτίου 1985. Ο δίσκος κυκλοφόρησε στην Αμερική μέσω της "Ironworks" σε ασπρόμαυρο εξώφυλλο, σε αντίθεση με την ευρωπαϊκή έκδοση, η οποία βοήθησε την περαιτέρω άνοδο της δημοτικότητας τους στο κοινό της heavy metal μουσικής.
Η "Black Dragon" απέρριψε το συγκρότημα πριν την κυκλοφορία του δεύτερου τους δίσκου, θεωρώντας ότι περιελάμβανε πολλά thrash metal στοιχεία. Η "Ironworks" κυκλοφόρησε το σινγκλ "Warrior's Farewell" και οι Liege Lord υπέγραψαν στην "Metal Blade Records", την ίδια περίοδο που ο ΜακΚάρθι αντικαταστάθηκε από τον Πολ Νέλσον, μαθητή κιθάρας του Στηβ Βάι. Τον Μάρτιο του 1987, κυκλοφόρησαν το "Burn to My Touch" σε παραγωγή του Τζο Μπουσάρντ των Blue Öyster Cult. Ακολούθησε, την επόμενη χρονιά, το "Master Control" με τον Τζο Κόμοου στα φωνητικά και μία διασκευή στο "Kill the King" των Rainbow.
Για την προώθηση του δίσκου, περιόδευσαν στην Βόρεια Αμερική με τους Anvil, όπως και στην ανατολική ακτή των Ηνωμένων Πολιτειών μαζί με τους Candlemass, πριν το συγκρότημα διαλυθεί λόγω χαμηλών πωλήσεων των δίσκων τους.
Ο Πολ Νέλσον συνεργάστηκε με τους B-Stools, ενώ ο Τζο Κόμοου εντάχθηκε στους Annihilator το 2000. Οι Liege Lord επανενώθηκαν για μία εμφάνιση στο φεστιβάλ "Wacken Open Air" της Γερμανίας μπροστά σε περισσότερους από 40.000 θεατές, με την σύνθεση τους να περιλαμβάνει εκτός από τους Νέλσον και Κόμοου, τον κιθαρίστα Σεμπάστιαν Μαρίνο και το ντράμερ Ρομπ Μάουντ.
Το συγκρότημα επανενώθηκε και πάλι το 2012, από τον τραγουδιστή Τζο Κόμοου, τους κιθαρίστες Τόνι Τρούγκλιο και Ντάνι Γουέικερ, τον μπασίστα Ματ Βίντσι και το ντράμερ Φρανκ Γκίλκριστ, πραγματοποιώντας ζωντανές εμφανίσεις σε διάφορα ευρωπαϊκά φεστιβάλ και συμμετέχοντας στο φεστιβάλ "Up The Hammers" τον Μάρτιο του 2014, στην Αθήνα.
Μαλένα Έρνμαν

Πρώτα χρόνια

Η Έρνμαν γεννήθηκε στην Ουψάλα της Σουηδίας. Μεγάλωσε στο Σάντβικεν, μικρή πόλη της Σουηδίας γνωστή για τον ιδιαίτερα μεγάλο αριθμό μουσικών, κυρίως σε τζαζ. Η Έρνμαν σπούδασε στη Βασιλική Ακαδημία Μουσικής στη Στοκχόλμη, το μουσικό ωδείο της Ορλεάνης στη Γαλλία, και στην Βασιλική Σουηδική Όπερα. Είναι παντρεμένη με τον ηθοποιό Σβάντε Τούνμπεργκ, και έχουν αποκτήσει δύο κόρες, την Γκρέτα (γεν. 2003) και την Μπεάτα (γεν. 2005).

Όπερα

Το 1997, η Έρνμαν τραγούδησε στην πρεμιέρα της όπερας Λίτεν Καρίν του Ίβαρ Χάλστρεμ (η όπερα συντέθηκε το 1897), στην Βάντστενα. Το περιοδικό Opera σημειώνει ότι "η μέτσο Μαλένα Έρνμαν ήταν πολύ εκφραστική όπως η πριγκίπισσα Σεσίλια, κόρη του βασιλιά Ερρίκου ΙΔ΄". Το 1998 έπαιξε τον ρόλο της Ροσίνα στο Il barbiere di Siviglia στη βασιλική όπερα της Στοκχόλμης, όπου περιγράφηκε ως έχοντας "εμφανίζοντας εντυπωσιακή τεχνική" και "διαμόρφωνε τον χαρακτήρα κοροϊδεύοντας το καλό χιούμορ". Τον ίδιο χρόνο έπαιξε τον ρόλο της Κάγια στην πρεμιέρα της Στάντεν του Σβεν-Νταβίντ Σάντστρεμ, υπό τον Λάιφ Σέγκερσταμ.. Τον Ιούλιο του 1999 η Έρνμαν έπαιξε τον ρόλο της Ζιέμπεργκ στην πρεμιέρα της όπερας Τρεντγκώρντεν (ο κήπος, Trädgården) στο Θέατρο του Παλατιού Ντρότνινγκχολμ.
Έπαιξε την Νερόνη στην Αγριππίνα του Χάντελ στις Βρυξέλλες, το 2000. Το 2013 έπαιξε για δεύτερη φορά τον ρόλο στο Μεγάλο Θέατρο Λισέου στην Βαρκελώνη.
Η Έρνμαν έχει τραγουδήσει σημαντικούς ρόλους με την Κρατική Όπερα του Βερολίνο, όπως του Κερουμπίνο στην Νύχτα του Φιγκαρό και της Τσερλίνα στο Ντον Τζιοβάννι, υπό τον μαέστρο Ντάνιελ Μπάρενμπολμ. Έπαιξε τον ρόλο της Ροσίνας στο Il barbiere di Siviglia με την Κρατική Όπερα του Βερολίνου και την Φινλανδική Εθνική Όπερα. Έχει παίξει τον ρόλο της Κάρμεν στη Βασιλική Όπερα της Στοκχόλμης.
Η Έρνμαν εργάστηκε με τον συνθέτη Ρενέ Γιάκομπς στον ρόλο της Νερόνης στην Αγριππίνα, του Ροβέρτου στη Γκριζέλντα του Σκαρλάτι και τη Καλιστώ του Καβάλλι.
Το 2001, έπαιξε τον ρόλο της Σέστο στην όπερα Ιούλιος Καίσαρας του Χάντελ, στο φεστιβάλ του Ντρότνινγκχολμ. Εμφανίστηκε στο φεστιβάλ Γκλύντεμπουρν με τον ρόλο της Νάνσυ στο Άλμπερτ Χέρινγκ και το 2003 έπαιξε τον ρόλο του Πρίγκιπα Ορλώφσκι στο Ντι Φλέντερμαους του Γιόχαν Στράους, συναυλία η οποία αναμεταδόθηκε στο BBC Proms. Κατά την σεζόν του 2003/2004 έδωσε συναυλίες στις Βρυξέλλες και άλλες πόλεις. Το 2005 και το 2006 έδωσε συναυλίες στη Βιέννη, ενώ το 2005 έδωσε συναυλία στο φεστιβάλ Αιξ-αν-Προβάνς στην Προβηγκία. 
Το 2006 έπαιξε στο φεστιβάλ του Σάλτσμπουργκ, ενώ το 2007 έπαιξε στην Βιέννη. Στα επόμενα χρόνια έδωσε συναυλίες στο Παρίσι και άλλες πόλεις και φεστιβάλ. 
Έπαιξε τον ρόλο της Γαβριέλας στο σουηδικό μιούζικαλ Så som i himmelen, βασισμένη σε μια ταινία του 2004 με το ίδιο όνομα, με στίχο των Κέι και Καρίν Πολάκ και μουσική του Φρέντρικ Κέμπε. Το μιούζικαλ έκανε πρεμιέρα στο θέατρο Όσκαρ τον Σεπτέμβριο του 2018.
Ρίψεις διαφόρων τύπων στους Ολυμπιακούς Αγώνες

Στις πρώτες ολυμπιάδες, από το 1904 στο Σεντ Λούις των ΗΠΑ ως το 1920 στην Αμβέρσα, στο ολυμπιακό πρόγραμμα του στίβου συμπεριλαμβάνονταν αγώνες ρίψεων διαφόρων στυλ, που στη συνέχεια αφαιρέθηκαν από το ολυμπιακό πρόγραμμα.
Σιρινσού

Το Σιρινσού είναι ένα χωριό στο δήμο Λιμάν της επαρχίας Λανκαράν του Αζερμπαϊτζάν. Βρίσκεται στο νοτιοανατολικό μέρος της χώρας.
Σκληρότητα νερού

Η σκληρότητα νερού είναι παράμετρος ποιότητας του νερού που σχετίζεται με την περιεκτικότητα αυτού σε άλατα ασβεστίου και μαγνησίου. Το σκληρό νερό είναι το νερό προκαλεί προβλήματα από τις επικαθήσεις αλάτων  σε σωληνώσεις, οικιακές συσκευές και φθορές σε επιφάνειες.
Το σκληρό πόσιμο νερό δεν είναι επικίνδυνο για την υγεία. Οικιακά, δεν αφρίζει καλά στο πλύσιμο με σαπούνι και αφήνει λευκά αποθέματα πουριού στην εσωτερική επιφάνεια των οικιακών συσκευών, βραστήρες και θερμοσίφωνες. Σε βιομηχανικές εγκαταστάσεις, η σκληρότητα του νερού παρακολουθείται συστηματικά ώστε να αποφευχθούν οι δαπανηρές βλάβες σε λέβητες, ψυκτικούς πύργους, και άλλον εξοπλισμό.